Biblia Mli Saji Yɛ Mu Gɔŋ lɛ Nɔ - Yehowa Odasefoi a-Wɛb Saiti\nNAA Yesu yɛ Mu Gɔŋ lɛ nɔ. Hii ejwɛ ni kɛ lɛ yɔɔ jɛmɛ lɛ ji ebɔfoi lɛ. Amɛji Andrea kɛ Petro ni ji nyɛmimɛi lɛ, kɛ agbɛnɛ hu Yakobo kɛ Yohane, ni ji nyɛmimɛi lɛ. Nyɔŋmɔ sɔlemɔtsu ni yɔɔ Yerusalem lɛ ji nɔ ni onaa yɛ shɔŋŋ lɛ.\nGbii enyɔ eho kɛjɛ be mli ni Yesu ta teji oblayoo lɛ nɔ kɛtee Yerusalem lɛ. Jufɔ nɛ. Leebi mli lɛ, no mli lɛ Yesu yɛ sɔlemɔwe lɛ. Osɔfoi lɛ bɔ mɔdɛŋ ni amɛmɔ Yesu yɛ jɛmɛ ni amɛgbe lɛ. Shi amɛmiishe gbeyei akɛ amɛbaafee enɛ ejaakɛ gbɔmɛi lɛ sumɔɔ Yesu sane.\nYesu tsɛ nakai jamɔ mli hiɛnyiɛlɔi lɛ akɛ ‘onufui kɛ shikpãi ashwiei!’ Kɛkɛ ni Yesu kɛɛ akɛ, Nyɔŋmɔ baagbala amɛtoi yɛ nibii fɔji ni amɛfee lɛ fɛɛ hewɔ. No sɛɛ lɛ Yesu ba Mu Gɔŋ lɛ nɔ, kɛkɛ ni nɛkɛ bɔfoi ejwɛ nɛɛ bɔi lɛ saji abimɔ. Ani ole nibii ni amɛbiɔ Yesu lɛ?\nBɔfoi lɛ miibi nibii ni kɔɔ wɔsɛɛ be he. Amɛle akɛ Yesu kɛ nibii fɔji ni yaa nɔ yɛ shikpɔŋ lɛ nɔ lɛ fɛɛ baaba naagbee. Shi amɛmiitao amɛle beni enɛ baaba mli. Mɛɛ be Yesu baaba ekoŋŋ ni ebaye nɔ akɛ Maŋtsɛ?\nYesu le akɛ esɛɛnyiɛlɔi ni yɔɔ shikpɔŋ lɛ nɔ lɛ nyɛŋ amɛna lɛ beni ebaaba ekoŋŋ lɛ. Nɔ hewɔ ji akɛ, ebaahi ŋwɛi, ni amɛnyɛŋ amɛna lɛ yɛ jɛmɛ. No hewɔ lɛ, Yesu kɛɛ ebɔfoi lɛ nibii ni baaba yɛ shikpɔŋ nɔ beni ebaaye nɔ akɛ Maŋtsɛ yɛ ŋwɛi lɛ ekomɛi. Mɛni ji nɛkɛ nibii nɛɛ ekomɛi?\nYesu kɛɛ akɛ tai kpelei baaba, helai baamɔmɔ mɛi pii ni hɔmɔ hu baaye amɛ, awuiyeli baafa babaoo, ni shikpɔŋhosomɔi wuji baaba hei. Yesu kɛɛ hu akɛ abaashiɛ Nyɔŋmɔ maŋtsɛyeli lɛ he sanekpakpa lɛ atsɔɔ yɛ shikpɔŋ lɛ nɔ he fɛɛ he. Ani wɔna ni nɛkɛ nibii nɛɛ miiba mli yɛ wɔgbii nɛɛ amli? Hɛɛ! No hewɔ lɛ wɔbaanyɛ wɔná nɔmimaa akɛ Yesu miiye maŋtsɛ yɛ ŋwɛi amrɔ nɛɛ. Etsɛŋ ni ekɛ nibii fɔji fɛɛ baaba naagbee yɛ shikpɔŋ lɛ nɔ.\nHii ni yɔɔ mfoniri lɛ mli lɛ ateŋ namɔ ji Yesu, ni namɛi fata ehe lɛ?\nMɛni osɔfoi lɛ bɔ mɔdɛŋ akɛ amɛbaafee Yesu, ni mɛni ekɛɛ amɛ?\nMɛni bɔfoi lɛ bi Yesu?\nMɛni hewɔ Yesu kɛɛ ebɔfoi lɛ nibii komɛi ni baaya nɔ yɛ shikpɔŋ nɔ be mli ni eyeɔ nɔ akɛ Maŋtsɛ yɛ ŋwɛi lɛ?\nMɛɛ nibii Yesu kɛɛ ebaaba dani ekɛ nibii fɔji fɛɛ ni yaa nɔ yɛ shikpɔŋ nɔ lɛ baaba naagbee?\nKanemɔ Mateo 23:1-39.\nEyɛ mli akɛ Ŋmalɛi lɛ tsɔɔ akɛ je lɛŋ sablai ni akɛtsuɔ nii lɛ baanyɛ afee nɔ ni sa moŋ, shi mɛni Yesu wiemɔi ni yɔɔ Mateo 23:8-11 lɛ jieɔ lɛ kpo yɛ sablai ni akɛwoɔ mɔ yiteŋ mulu ní akɛaatsu nii yɛ Kristofoi asafo lɛ mli lɛ he? (Bɔf. 26:25; Rom. 13:7; 1 Pet. 2:13, 14)\nMɛni Farisifoi lɛ bɔ mɔdɛŋ ni amɛkɛtsu nii koni amɛkɛtsĩ mɛi anaa ni amɛkabatsɔmɔ Kristofoi, ni yɛ mɛɛ gbɛ nɔ jamɔ mli hiɛnyiɛlɔi kɛ ŋaatsɔi ni tamɔ nakai nɔŋŋ etsu nii yɛ ŋmɛnɛŋmɛnɛ beaŋ? (Mat. 23:13; Luka 11:52; Yoh. 9:22; 12:42; 1 Tes. 2:16)\nKanemɔ Mateo 24:1-14.\nMateo 24:13 lɛ maa bɔ ni tsuishiŋmɛɛ he hiaa ha lɛ nɔ mi yɛ mɛɛ gbɛ nɔ?\nMɛni wiemɔ “kɛyawulaa shi” ni yɔɔ Mateo 24:13 lɛ tsɔɔ? (Mat. 16:27; Rom. 14:10-12; 2 Kor. 5:10)\nKanemɔ Marko 13:3-10.\nMɛɛ wiemɔ yɔɔ Marko 13:10 ni tsɔɔ akɛ esa ákɛ akɛ oyaiyeli ashiɛ sanekpakpa lɛ, ni te esa akɛ Yesu wiemɔi nɛɛ aná wɔnɔ hewalɛ eha tɛŋŋ? (Rom. 13:11, 12; 1 Kor. 7:29-31; 2 Tim. 4:2)\nEgbalɛ lɛ ba mli klɛŋklɛŋ yɛ klɛŋklɛŋ afii 100 lɛ mli. Ani ebaaba mli yɛ gbɛ ni da nɔ hu wɔsɛɛ?\nKwɛmɔ bɔ ni nibii ejwɛ komɛi ni awie he yɛ Biblia lɛ mli ni baakadi je lɛ naagbee lɛ hãa hetoo.\nKɛmaje Mɔ Ko Kɛmaje Mɔ Ko Biblia Mli Sane 98: Yɛ Mu Gɔŋ lɛ Nɔ